CELEX: 32008R0174
Language: mt
Date: 2008-02-25 00:00:00
Title: Regolament tal-Kummissjoni (KE) Nru 174/2008 tas- 27 ta’ Frar 2008 li jemenda r-Regolament tal-Kummissjoni (KE) Nru 994/2007 li jimponi dazju provviżorju anti-dumping fuq l-importazzjonijiet tal-ferro-silikon li joriġinaw mir-Repubblika tal-Poplu taċ-Ċina, mill-Eġittu, mill-Każakstan, minn dik li kienet ir-Repubblika Jugożlava tal-Maċedonja u mir-Russja

28.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 55/23
            
         REGOLAMENT TAL-KUMMISSJONI (KE) Nru 174/2008
   tas-27 ta’ Frar 2008
   li jemenda r-Regolament tal-Kummissjoni (KE) Nru 994/2007 li jimponi dazju provviżorju anti-dumping fuq l-importazzjonijiet tal-ferro-silikon li joriġinaw mir-Repubblika tal-Poplu taċ-Ċina, mill-Eġittu, mill-Każakstan, minn dik li kienet ir-Repubblika Jugożlava tal-Maċedonja u mir-Russja
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-ħarsien kontra l-importazzjonijiet li huma ddampjati minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikulari l-Artikolu 8 tiegħu,
   Wara li kkonsultat il-Kumitat Konsultattiv,
   Billi:
   
               (1)
            
            
               Fit-30 ta’ Novembru 2006, il-Kummissjoni ħabbret, b’avviż ippubblikat fil-Ġurnal Uffiċjali ta’ l-Unjoni Ewropea
                   (2), il-bidu ta’ proċediment anti-dumping fir-rigward ta’ importazzjonijiet fil-Komunità ta’ ferro-silikon (“FeSi”) li joriġinaw mir-Repubblika tal-Poplu taċ-Ċina, mill-Eġittu, mill-Każakstan, minn dik li kienet ir-Repubblika Jugożlava tal-Maċedonja u mir-Russja.
            
         
               (2)
            
            
               Il-Kummissjoni, bir-Regolament (KE) Nru 994/2007 (3) imponiet dazju anti-dumping provviżorju fuq l-importazzjonijiet ta’ FeSi, li bħalissa huwa klassifikabbli fi ħdan il-kodiċi NM 7202 21 00, 7202 29 10 u 7202 29 90, li joriġinaw mir-Repubblika tal-Poplu taċ-Ċina, l-Eġittu, il-Każakstan, dik li kienet ir-Repubblika Jugożlava tal-Maċedonja u mir-Russja. Il-miżuri applikabbli għal dawn l-importazzjonijiet jikkonsistu f’dazju ad valorem, għajr għal produttur esportatur wieħed f’dik li kienet ir-Repubblika Jugożlava tal-Maċedonja li minnu ġie aċċettat impenn fir-Regolament imsemmi.
            
         
               (3)
            
            
               Fil-kuntest ta’ l-eżami dwar jekk l-impriża tal-prezz tkomplix tkun prattika, instab li l-prezzijiet ta’ l-FeSi baqgħu jitilgħu u jinżlu wara l-impożizzjoni ta’ miżuri provviżorji u l-aċċettazzjoni ta’ l-impriża. Ġeneralment, instab li l-prezzijiet ta’ l-FeSi urew volatilità konsiderevoli. Minħabba fil-volatilità tal-prezz deskritta hawn fuq, ġie konkluż li l-prezzijiet fissi minimi ta’ l-importazzjoni (“MIPs”) ta’ l-impriża ma għadhomx forma ta’ miżura li tgħodd fid-dawl tas-sejbiet li saru matul l-investigazzjoni.
            
         
               (4)
            
            
               Biex tingħeleb din il-problema, ġiet eżaminata l-possibbiltà ta’ indiċi għall-prezz minimu ta’ importazzjoni għall-prezz ta’ l-ispiża ewlenija. Ġie konkluż, madankollu, li l-volatilità fil-prezzijiet fis-suq ma tistax tiġi spjegata biss b'żieda fil-prezz ta’ l-ispiża prinċipali, u għalhekk mhux possibbli li jiddaħħlu fl-indiċi l-prezzijiet minimu ta’ l-importazzjoni. Għalhekk, ġie konkluż li l-impriża fil-forma attwali tagħha, jiġifieri bi prezzijiet minimi fissi ma għadhiex titħaddem iżjed u li l-problema imposta mill-karattru fiss tal-prezz minimu ma tkunx tista’ tissewwa permezz ta’ l-indiċjar tal-prezz. Għalhekk, ġie konkluż li l-FeSi mhuwiex aktar meqjus bħala adattat għal impriża bi prezz fiss (ara wkoll il-premessi (131) u (132) tar-Regolament tal-Kunsill (KE) Nru 172/2008 (4)) u li l-aċċettazzjoni ta’ l-impriża offruta mill-kumpanija kkonċernata għandha tiġi rtirata.
            
         
               (5)
            
            
               Il-kumpanija kkonċernata ġiet mgħarrfa bil-konklużjonijiet tal-Kummissjoni u ingħatat opportunità li tikkummenta.
            
         
               (6)
            
            
               Il-kumpanija stqarret li r-raġunament tal-Kummissjoni għall-irtirar ta’ l-impriża jikkontradixxi l-analiżi ta’ interess tal-Komunità fejn stqarret fl-iżvelar tagħha lill-kumpanija li “filwaqt li t-tagħrif disponibbli juri li l-prezzijiet ta’ l-FeSi tabilħaqq segwew xejra ta’ żieda fix-xhur li jsegwu l-PI, il-prezzijiet ta’ l-ispejjeż ewlenin ta’ l-FeSi ukoll żdiedu fl-istess perjodu.”
            
         
               (7)
            
            
               F’dan ir-rigward, qed tinġibed l-attenzjoni li l-istqarrija ta’ hawn fuq, kif ikkonfermat fil-premessa (106) tar-Regolament (KE) Nru 172/2008, ma tistabbilixxix korrelazzjoni bejn l-evoluzzjoni tal-prezz ta’ l-FeSi u l-ispiża tad-dħul iżda kienet intenzjonata li tispjega l-qagħda ekonomika ta’ l-industrija Komunitarja. Tabilħaqq, skond il-prassi stabbilita tal-Kummissjoni rigward l-indiċjar ta’ l-MIPs, l-MIPs jistgħu jiġu indiċjati biss f’każijiet fejn il-prezz tal-prodott soġġett għall-impriża jvarja skond id-dħul ewlieni. F’dan il-każ partikolari, l-ispiża tad-dħul ewlieni (l-elettriku) ma wrietx korrelazzjoni qawwija maż-żieda tal-prezz ta’ l-FeSi. Anki jekk kien hemm korrelazzjoni bejn il-prezzijiet ta’ l-FeSi u d-dħul tiegħu ewlieni, fid-dawl tal-prezzijiet diverġenti ta’ l-elettriku fis-swieq differenti ma jeżisti l-ebda sors xieraq ta’ tagħrif rigward il-prezzijiet ta’ l-elettriku bħala bażi għall-indiċi ta’ l-MIP, kuntrarju għall-prezzijiet ta’ prodotti oħra bħaż-żejt. Barra minn hekk, materji primi oħrajn bħall-kokk u l-kwarżit huma wkoll komponenti prinċipali iżda varjanti tal-prezz tal-produzzjoni ta’ l-FeSi. Għalhekk, jekk l-MIPs kienu indiċjati għall-prezz ta’ kull wieħed minn dan id-dħul, trid tiġi stabbilita formula kumplessa ta’ indiċjar li tirrendi d-determinazzjoni tal-parametri ta’ l-indiċjar u t-tħaddim ta’ l-impriżi kumplessi ħafna. Għaldaqstant, ġie konkluż li mhuwiex possibbli l-indiċjar tal-prezzijiet minimi ta’ importazzjoni għall-prezz tad-dħul ewlieni, u għalhekk skond il-ħtieġa, it-talba tal-kumpanija ma ntlaqgħetx.
            
         
               (8)
            
            
               Aktar minn hekk, il-kumpanija stqarret li hija kontra l-prattika tal-Kummissjoni li tbiddel il-livell jew il-forma tal-miżura ddeterminata provviżjonalment u/jew proposta fi stadju definittiv fuq il-bażi ta’ tagħrif li jkopri perjodu li huwa sussegwenti għall-PI. Skond il-klawżoli ta’ l-impriża, il-kumpanija ġiet mgħarrfa li l-Kummissjoni tista’ tirtira l-aċċettazzjoni ta’ l-impriża fi kwalunkwe stadju matul l-implimentazzjoni tagħha minħabba f’ċirkustanzi li nbidlu minn dawk eżistenti fiż-żmien ta’ l-aċċettazzjoni ta’ l-impriża jew minħabba li s-sorveljanza u l-infurzar ta’ l-impriża instabu li mhumiex prattiċi u soluzzjoni li hija aċċettabbli mill-Kummissjoni ma nstabitx. Fuq din il-bażi, it-talba ma ntlaqgħetx.
            
         
               (9)
            
            
               Il-kumpanija stqarret ukoll li l-Kummissjoni ma kkonkludietx tajjeb fl-evalwazzjoni ta’ l-effettività ta’ l-impriża parzjalment minħabba li użat data mhix verifikata ta’ wara l-PI. Fir-rigward ta’ dan, ta’ min jinnota li l-Kummissjoni segwiet il-prassi regolari tagħha billi hija prinċipalment użat id-data ta’ l-Eurostat għall-analiżi tagħha kif ukoll ir-rapport perjodiku ta’ l-impriża mill-kumpanija. Kif kien xieraq, din it-talba ma ntlaqgħetx.
            
         
               (10)
            
            
               Għalhekk, skond l-Artikolu (9) tar-Regolament bażiku u wkoll skond il-klawżoli rilevanti ta’ l-impriża, li jawtorizzaw lill-Kummissjoni biex tirtira unilateralment l-aċċettazzjoni ta’ l-impriża, il-Kummissjoni kkonkludiet li l-aċċettazzjoni ta’ l-impriża offerta minn Silmak Dooel Export Import, Jegunovce tiġi rtirata.
            
         
               (11)
            
            
               B’mod parallel mar-Regolament attwali, il-Kunsill, permezz tar-Regolament (KE) Nru 172/2008, impona dazju anti-dumping definittiv fuq l-importazzjonijiet ta’ ferro-silicon li joriġinaw, inter alia, minn dik li kienet ir-Repubblika Jugożlava tal-Maċedonja, li għandu jkun applikabbli għall-importazzjonijiet ta’ dawn il-prodotti manifatturati mill-produttur esportatur ikkonċernat,
            
         ADOTTAT DAN IR-REGOLAMENT:
   Artikolu 1
   L-aċċettazzjoni ta’ l-impriża offruta minn Silmak Dooel Export Import, Jegunovce konnessa mal-proċeduri ta’ l-anti-dumping li jikkonċernaw l-importazzjonijiet tal-ferro-silicon li joriġinaw, inter alia, f’dik li kienet ir-Repubblika Jugożlava tal-Maċedonja hija, b’dan, irtirata.
   Artikolu 2
   L-Artikolu 2 tar-Regolament tal-Kummissjoni (KE) Nru 994/2007 huwa b’dan imħassar.
   Artikolu 3
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
      Magħmul fi Brussell, 27 ta’ Frar 2008.
      
         
            Għall-Kummissjoni
         
         Peter MANDELSON
         
            Membru tal-Kummissjoni
         
      
   
   
      (1)  ĠU L 56, 6.3.1996, p. 1, ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).
   
      (2)  ĠU C 291, 30.11.2006, p. 34.
   
      (3)  ĠU L 223, 29.8.2007, p. 1
   
   
      (4)  Ara paġna 6 ta’ dan il-Ġurnal Uffiċjali.